KIRJALLINEN KYSYMYS E-0725/00 esittäjä(t): Inger Schörling (Verts/ALE) neuvostolle. Homeopaattiset eläinlääkkeet eläintuotannossa.



Virallinen lehti nro 374 E , 28/12/2000 s. 0143 - 0144



KIRJALLINEN KYSYMYS E-0725/00 esittäjä(t): Inger Schörling (Verts/ALE) neuvostolle (14. maaliskuuta 2000) Aihe: Homeopaattiset eläinlääkkeet eläintuotannossa Neuvosto antoi 19. heinäkuuta 1999 uuden asetuksen (neuvoston asetus (EY) N:ro 1804/1999(1)) maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY) N:o 2092/91(2) täydentämisestä siten, että asetus käsittää myös eläintuotannon. Uuden asetuksen mukaan luonnonmukaisesti kasvatettaville eläimille voidaan antaa homeopaattisia eläinlääkkeitä ja yrttilääkkeitä sillä edellytyksellä, että mainitut lääkkeet ovat tehokkaita. Ensimmäiseksi haluan korostaa, että homeopaattisten lääkkeiden ja yrttilääkkeiden hyväksyminen ja käyttäminen on erittäin myönteistä. Ruotsalaiset eläinlääkärit ovat kuitenkin vastustaneet asetusta, koska he saavat luvan käyttää homeopaattisia lääkkeitä vasta sitten, kun niiden teho on tieteellisesti todistettu. Kuka tahansa muu kuin eläinlääkäri sitä vastoin voi jo nyt lääkitä sairaita eläimiä homeopaattisilla lääkkeillä. Seurauksena on se, että diagnoosin tekeminen ja homeopaattisen lääkinnän kokeilu jää karjankasvattajan tehtäväksi. Suurena riskinä on, että oikea diagnoosi ja eläinlääkärin toimenpiteet tulevat liian myöhään. Myös tautien tarttuminen uhkaa lisääntyä. Mitä neuvosto aikoo tehdä sen takaamiseksi, että eläimet saavat kaikissa jäsenvaltioissa pätevää ja riittävää hoitoa, ja että myös eläinlääkärit saavat luvan käyttää homeopaattisia lääkkeitä ja yrttilääkkeitä? (1) EYVL L 222, 24.8.1999, s. 1. (2) EYVL L 198, 22.7.1991, s. 1. Vastaus (18. toukokuuta 2000) Neuvoston asetuksessa 1804/99 säädetään, että sairaita tai loukkaantuneita luonnonmukaisesti kasvatettuja eläimiä on ensisijaisesti hoidettava kasviperäisillä eläinlääkkeillä ja homeopaattisilla tuotteilla edellyttäen, että mainitut lääkkeet ovat terapeuttisesti tehokkaita ja että ne on mukautettu kyseisten eläinlajien sairauksiin. Alkuperästään riippumatta kaikkien lääketuotteiden on oltava tiettyjen sääntöjen mukaisia, ennen kuin niitä voidaan saattaa markkinoille tai käyttää Euroopan yhteisössä. Direktiivin 81/851/ETY 4 artiklassa säädettyjen periaatteiden mukaisesti eläinlääkettä ei saa jäsenvaltiossa saattaa markkinoille eikä antaa eläimille ellei toimivaltainen viranomainen ole myöntänyt siihen ennakolta lupaa. Vaikka direktiivissä 92/74/ETY säädetään homeopaattisten eläinlääkkeiden yksinkertaistetusta rekisteröintimenettelystä, sen 7 artiklassa nimenomaisesti jätetään tämän yksinkertaistetun menettelyn ulkopuolelle tuotteet, jotka tarkoitettu elintarviketuotannossa käytettäville eläimille. Elintarviketuotannossa käytettäviä eläimille tarkoitettuja sekä fytoterapeuttisia että homeopaattisia lääkkeiltä koskeva lupa on myönnettävä direktiivin 81/851/ETY säännösten mukaisesti, mukaan lukien terapeuttisen vaikutuksen osoittamista koskevat säännökset. Edellä mainittuja sääntöjä sovelletaan henkilöihin, jotka saattavat markkinoille eläinlääkkeitä tai antavat niitä eläimille. Neuvosto tarkkailee tilannetta ja erityisesti käsittelee kaikki ehdotukset, jotka komissio mahdollisesti esittää.